LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL 2024 M. SUSIETOSIOS pajamų PARAMOS UŽ plotus, kuriuose daržovės AUGINamos UŽDARAJAME GRUNTE, MOKĖJIMO

2024 m. gruodžio 17 d. Nr. 3D-840

Vilnius

Vadovaudamasis 2021 m. gruodžio 2 d. Europos Parlamento ir Tarybos reglamentu (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, su visais pakeitimais, 2021 m. gruodžio 2 d. Europos Parlamento ir Tarybos reglamento (ES) 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013, su visais pakeitimais, 44 straipsniu, Lietuvos žemės ūkio ir kaimo plėtros 2023–2027 metų strateginio plano, patvirtinto 2022 m. lapkričio 22 d. Komisijos įgyvendinimo sprendimu Nr. C(2022) 8272, nuostatomis, atsižvelgdamas į Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisykles, patvirtintas Lietuvos Respublikos žemės ūkio ministro 2023 m. vasario 20 d. įsakymu Nr. 3D-92 „Dėl Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisyklių patvirtinimo“, Lietuvos Respublikos žemės ūkio ministro 2024 m. spalio 14 d. įsakymą Nr. 3D-727 „Dėl išankstinių išmokų už 2024 m. išmokėjimo pagal Lietuvos žemės ūkio ir kaimo plėtros 2023–2027 metų strateginio plano intervencines priemones tiesioginių išmokų forma ir pagal su plotu ir gyvuliais susijusias kaimo plėtrai skirtas intervencines priemones“ ir Lietuvos Respublikos žemės ūkio ministro 2024 m. lapkričio 29 d. įsakymą Nr. 3D-813 „Dėl išmokų už 2024 m. išmokėjimo pagal Lietuvos žemės ūkio ir kaimo plėtros 2023–2027 metų strateginio plano intervencines priemones tiesioginių išmokų forma“,

n u s t a t a u, kad:

1.	Už 2024 metais deklaruotus žemės ūkio naudmenų plotus, atitinkančius tiesioginių išmokų intervencinių priemonių reikalavimus, mokėtina susietoji pajamų paramos išmoka už plotus, kuriuose daržovės auginamos uždarajame grunte (šildomuose šiltnamiuose), – 9326,85 Eur už ha;

2.	Susietoji pajamų parama už plotus, kuriuose daržovės auginamos uždarajame grunte (šildomuose šiltnamiuose), iš Europos Sąjungos lėšų už 2024 m. deklaruotus minėtus plotus mokama iki 2025 m. birželio 30 d.;

3.	Paramos lėšos užsakomos ir išmokamos Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių, patvirtintų Lietuvos Respublikos žemės ūkio ministro 2006 m. spalio 17 d. įsakymu Nr. 3D-403 „Dėl Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių patvirtinimo“, nustatyta tvarka.

Žemės ūkio ministras	Ignas Hofmanas